Jekaria 5
Buk adola ma otwarre malo
1Ka atiŋo waŋa malo, ci aneno buk adola ma twarre! 2Lamalaika openya ni, “Ineno gin aŋo?” An adokke iye ni, “Aneno buk adola ma twarre; borre romo futi pyeradek, ki lacce romo futi apar wiye abic.” 3Ka lamalaika dok owacca ni, “Man en lok me ceno dano, ma woto i lobo ducu, pien gicoyo tuŋ cel ni jo ducu ma kwalo kwo gibiryemogi woko cakke tin, dok gicoyo i tuŋ mukene ni, jo ducu ma kwoŋo kwoŋ me go ba gibiryemogi woko bene cakke tin. 4Doŋ abicwalo buk man me ceno dano me wot woko, wek ocidony i ot pa lakwo ki i ot pa ŋat ma kwoŋo kwoŋ i nyiŋa go ba goba; bibedo i ode kun tyeko woko, kadi wa bao ki godi ducu ma gigero kwede.” Man lok pa Rwot me mony kikome.
Dako ma obedo i aduku
5Lacen lamalaika ma obedo ka lok kweda obino owacca-ni, “Tiŋ waŋi malo koŋ inen gin ma tye ka kato woko-ni.” 6Ka apenye ni, “Man kono gin aŋo?” En odokka iye ni, “Man aduku ma kato woko.” Ka dok owacci, “Man bal ma tye i lobo-ni ducu.” 7Nen, gitiŋo nyonyo racac mapek ma onoŋo giumo ki doge, ci aneno dako mo onoŋo tye obedo i aduku! 8Lamalaika owaco ni, “Man aye tim marac.” Odiyo wi dako odwoko i aduku, dok odiro nyonyo mapek ca ocego ki doge woko. 9Atiŋo waŋa dok malo, ci aneno mon aryo ma gitye ka twarre ma gibino kun yamo tye i bwomgi; onoŋo gitye ki bwomgi macalo bwom acebe. Gucako tiŋo aduku gitero i kin lobo ki polo. 10Ka dok apenyo lamalaika ma tye ka lok kweda ni, “Gitero aduku-ni kono kwene?” 11Lamalaika odokka iye ni, “I lobo me Cinar, wek giger ot pire; ka man doŋ gigero otum, gibicibo aduku i kabedo ma giyubo pire kunnu.”
cjk_Latn luo_Latn luo_Latn luo_Latn luo_Latn